‘સાચી વાત છે મિ.શર્માની. કલાકે કલાકે ચાની લારી પર છોકરીને ન જ મોકલાય ને ? આ બધું તો પુરુષનું જ કામ, એમાં બૈરાં ન ચાલે.’ ત્રિપાઠીએ ગુસ્સાથી કહ્યું. મિસિસ મહેતા આ સાંભળીને લાલપીળાં થઈ ગયાં. ‘એટલે ? બૈરાં બૈરાં કરીને તમે કહેવા શું માંગો છો ? આજે જમાનો ક્યાંનો ક્યાં પહોંચી ગયો ને તમે આવી જૂનવાણી વિચારસરણીમાંથી બહાર જ નથી નીકળવા માગતા ? એક વખત એને બોલાવીએ તો ખરી, ઈન્ટરવ્યૂ લઈ જોઈએ. પછી નક્કી કરીશું.’